ಮದ್ವೆಯಾಗದ ಯುವಕರೇ ಟಾರ್ಗೆಟ್- ಬರೋಬ್ಬರಿ 14 ಮಂದಿಯೊಂದಿಗೆ ವಕೀಲೆಯ ಪ್ರೇಮ ಪುರಾಣ

ಹೈದರಾಬಾದ್: ಮದುವೆಯಾಗದ ಯುವಕರನ್ನೇ ಟಾರ್ಗೆಟ್ ಮಾಡಿ ಪ್ರೀತಿ, ಪ್ರೇಮದ ಹೆಸರಿನಲ್ಲಿ ಅವರೊಂದಿಗೆ ಸಲಿಗೆ ಬೆಳೆಸಿಕೊಂಡು, ಆ ಬಳಿಕ ಹಣಕ್ಕಾಗಿ ಕಿರುಕುಳ ನೀಡಿ ಮೋಸ ಮಾಡುತ್ತಿದ್ದ ಯುವತಿಯನ್ನು ಹೈದರಾಬಾದ್‍ನ ಅಂಬಿಟ್ಸ್ ಪೊಲೀಸ್ ಠಾಣಾ ಪೊಲೀಸರು ಬಂಧಿಸಿದ್ದಾರೆ.

ಹೈದರಾಬಾದ್‍ನ ಮಲಕಪೇಟ್ ಪ್ರದೇಶಕ್ಕೆ ಸೇರಿದ ಷಾದನ್ ಸುಲ್ತಾನ (27) ಬಂಧಿತ ಯುವತಿಯಾಗಿದ್ದು, ಪ್ರಕರಣದ ಕುರಿತು ಸಿಐ ರವಿಕುಮಾರ್ ಅವರು ಹೆಚ್ಚಿನ ಮಾಹಿತಿ ನೀಡಿದ್ದಾರೆ.

ಬಂಧಿತ ಷಾದನ್ ಸುಲ್ತಾನ ಎಲ್‍ಎಲ್‍ಬಿ ಪದವಿ ಪಡೆದಿದ್ದು, ವಕೀಲೆಯಾಗಿ ಕಾರ್ಯನಿರ್ವಹಿಸುತ್ತಿದ್ದಳು. 2015ರಲ್ಲಿ ಆಕೆಗೆ ಅಂಬಿಡ್ಸ್ ನ ಅಲ್ಪ ಸಂಖ್ಯಾತ ಇಲಾಖೆಯಲ್ಲಿ ಕೆಲಸ ಮಾಡುತ್ತಿದ್ದ ರಹೀಂ ಎಂಬಾತನೊಂದಿಗೆ ಪರಿಚಯವಾಗಿತ್ತು. ಆ ಬಳಿಕ ಇಬ್ಬರು ಫೋನ್ ಮೂಲಕ ಮಾತನಾಡಲು ಆರಂಭಿಸಿದ್ದರು. ಅಲ್ಲದೇ ಇಬ್ಬರು ಸುತ್ತಾಟ ಕೂಡ ನಡೆಸಿದ್ದರು. ಪೂರ್ತಿಯಾಗಿ ರಹೀಂನನ್ನು ನಿಯಂತ್ರಿಸಲು ಆರಂಭಿಸಿದ್ದ ಷಾದನ್ ಸುಲ್ತಾನ 6 ತಿಂಗಳ ಹಿಂದೆ 3 ಲಕ್ಷ ರೂ.ಗಳನ್ನು ತನ್ನ ಖಾತೆಗೆ ಜಮಾ ಮಾಡಿಸಿಕೊಂಡಿದ್ದಳು. ಅಲ್ಲದೇ ಮತ್ತೆ 5 ಲಕ್ಷ ರೂ. ನೀಡುವಂತೆ ಬೆದರಿಕೆ ಹಾಕಿ, ನಿರಾಕರಿಸಿದರೆ ಇಬ್ಬರು ಸಲಿಗೆಯಿಂದಿರುವ ವಿಚಾರವನ್ನು ಬಹಿರಂಗ ಮಾಡುವುದಾಗಿ ಬೆದರಿಕೆ ಹಾಕಿದ್ದಳು.

ಸುಲ್ತಾನ ಬೆದರಿಕೆಗಳಿಂದ ನೊಂದ ರಹೀಂ ಕಳೆದ ತಿಂಗಳ 19 ರಂದು ತನ್ನ ಕಚೇರಿಯ ಸಮೀಪ ನಿದ್ರೆ ಮಾತ್ರೆ ಸೇವಿಸಿ ಆತ್ಮಹತ್ಯೆಗೆ ಯತ್ನಿಸಿದ್ದ. ಈ ವೇಳೆ ಪೊಲೀಸರಿಗೆ ರಹೀಂ, ಷಾದನ್ ಸುಲ್ತಾನ್ ವಿರುದ್ಧ ದೂರು ನೀಡಿದ್ದರು. ಈ ದೂರಿನ ಅನ್ವಯ ಪೊಲೀಸರು ಷಾದನ್‍ನನ್ನು ಬಂಧಿಸಿದ್ದರು.

ಪ್ರಕರಣದ ವಿಚಾರಣೆ ವೇಳೆ ಷಾದನ್ ಸುಲ್ತಾನ ನಿಜಾಮಿಯಾ 2014ರಿಂದಲೇ ಪ್ರೇಮ ನಾಟಕ ಮಾಡುತ್ತಿದ್ದ ಸಂಗತಿ ತಿಳಿದು ಬಂದಿದೆ. 2014 ರಲ್ಲೇ ಪ್ರೇಮ ಹೆಸರಿನಲ್ಲಿ ಮೋಸ ಮಾಡುವ ಕೃತ್ಯವನ್ನು ಷಾದನ್ ಆರಂಭಿಸಿದ್ದಳು. 2014-18ರ ಅವಧಿಯಲ್ಲಿ ಸುಲ್ತಾನ ವಿರುದ್ಧ ವಿವಿಧ ಪೊಲೀಸ್ ಠಾಣೆಗಳಲ್ಲಿ 14 ಪ್ರಕರಣಗಳು ದಾಖಲಾಗಿತ್ತು. ಇದರಲ್ಲಿ ಸೈಫಾಬಾದ್‍ನ ಪಿಎಸ್ ಠಾಣೆಯಲ್ಲಿ 3, ಚದರ್ ಛದೇರಿಘಾಟ್ 5, ಎಲ್‍ಬಿ ನಗರ 3, ಅಂಬರ್ ಪೇಟ್ 2, ಅಂಬಿಟ್ಸ್ 2, ಮೀರ್ ಚೌಕ್ 4, ನಾರಾಯಣ ಗೂಡ, ಮಲಕ್ ಪೇಟ್, ನಲ್ಲಕುಂಟ, ಉಪ್ಪಲ್ ಪೊಲೀಸ್ ಠಾಣೆಯಲ್ಲಿ ತಲಾ 1 ಪ್ರಕರಣ ದಾಖಲಾಗಿದೆ. ವಿಶೇಷ ಎಂದರೆ ಷಾದನ್ ಸುಲ್ತಾನ ಮೋಸ ಮಾಡಿದ ಯುವಕರಲ್ಲಿ ವಕೀಲರೊಬ್ಬರು ಇರುವುದು ಗಮನರ್ಹವಾಗಿದೆ.